2010
Tapahtumia > Kesäkuu

1. kesäkuuta – AC/DC esiintyi Tampereen Ratinan Stadionilla.
2. kesäkuuta – Japanin pääministeri Yukio Hatoyama ilmoitti eroavansa petettyään vaalilupauksensa Okinawan amerikkalaistukikohdan sulkemisesta.
3. kesäkuuta – Bangladeshin pääkaupungissa Dhakassa syttyi raju tulipalo, joka tuhosi seitsemän rakennusta ja surmasi jopa sata ihmistä.
6. kesäkuuta – Arkkipiispa Jukka Paarman seuraaja Kari Mäkinen vihittiin virkaansa.
8. kesäkuuta – Green Day esiintyi Helsingin Kyläsaaressa.
6. kesäkuuta – Linnanmäen huvipuisto jouduttiin sulkemaan ennenaikaisesti jopa 150 kurdi- ja somalinuoren joukkotappelun vuoksi.
8. kesäkuuta – Benigno Aquino III varmistui Filippiinien presidentinvaalien voittajaksi lähes kuukausi vaalien jälkeen.
9. kesäkuuta – YK:n turvallisuusneuvosto päätti asettaa Iranille lisäpakotteita maan ydinohjelman vuoksi. Myös Kiina ja Venäjä äänestivät pakotteiden puolesta. Sen sijaan niitä vastaan olivat Brasilia ja Turkki, jotka olivat aiemmin neuvotelleet Iranin kanssa sopimuksen uraanin vaihdosta Turkissa Iranin tutkimusreaktoria varten. Libanon äänesti tyhjää.
9. kesäkuuta – Uspenskin katedraalista Helsingistä varastettiin kirkon arvokkain esine, Kozeltšanin Jumalanäidin ikoni, sekä koruja ja sormuksia. Kirkosta oli yritetty viedä myös toinen ikoni. Poliisi epäili varkauden olleen tilaustyötä ja varastettujen esineiden päätyneen ulkomaille.
10. kesäkuuta – NHL-seura Chicago Blackhawks voitti Stanley Cupin ensimmäistä kertaa 49 vuoteen.
10. kesäkuuta – Kiss esiintyi Sauna Open Air ‑festivaaleilla Tampereella.
10. kesäkuuta – Kirgisian Ošissa puhkesi mellakoita kirgiisien ja uzbekkien välillä. Nuorisoryhmät kiertelivät kaupunkia ja polttivat autoja ja taloja ja ryöstelivät kauppoja. Levottomuudet levisivät myös lähialueille. Maan väliaikaishallitus asetti Ošin ympäristön ja Žalal-Abadin hätätilaan ja ulkonaliikkumiskieltoon ja määräsi poliisin ja turvallisuusjoukot ampumaan ryöstelijöitä. Kolmessa päivässä sai surmansa sata ja yli tuhat joutui lääkärihoitoon. Myös yli 75 000 uzbekkia pakeni kohti Uzbekistania.
11. kesäkuuta – Porvoon käräjäoikeus tuomitsi Porvoossa asuneen ruandalaismiehen elinkautiseen vankeuteen joukkotuhonnasta. Pastori François Bazaramba tuomittiin osallisuudesta vuoden 1994 Ruandan kansanmurhan suunnitteluun ja toteuttamiseen. Lisäksi Suomen Asianajajaliitto langetti Bazaramban asianajajalle 2000 euron seuraamusmaksun epäasiallisesta käyttäytymisestä oikeudenkäynnin aikana. Bazaramba ja hänen asianajajansa ilmoittivat heti valittavansa tuomiosta hovioikeuteen. Kyseessä oli Suomen historian ensimmäinen joukkotuhonnasta käyty oikeusjuttu. Bazaramban puolustus väitti, että merkittävä osa jutun todistusaineistosta oli saatu kiduttamalla todistajiksi haastettuja.
11. kesäkuuta – 11. heinäkuuta – Jalkapallon maailmanmestaruuskilpailut Etelä-Afrikassa.
12. kesäkuuta – Kunta- ja hallintoministeri Mari Kiviniemi valittiin Suomen keskustan puoluekokouksessa Lahdessa puolueen puheenjohtajaksi pääministeri Matti Vanhasen seuraajana.
12. kesäkuuta – Kansallinen Kokoomus piti puoluekokouksensa Jyväskylässä. Puheenjohtaja Jyrki Katainen ja puoluesihteeri Taru Tujunen valittiin ilman vastaehdokkaita uudelleen tehtäviinsä.
12. kesäkuuta – Ruotsalainen kansanpuolue piti puoluekokouksensa Tampereella. Kokouksessa päätettiin muuttaa puolueen suomenkielinen nimi Suomen ruotsalaiseksi kansanpuolueeksi.
13. kesäkuuta – Belgian parlamenttivaalit 2010. Vaaleja seurasivat puolitoista vuotta pitkät hallitusneuvottelut. Hallituskriisi ratkesi 5. joulukuuta 2011, kun Elio Di Rupo kokosi kuuden puolueen hallituksen.
15.–17. kesäkuuta – E3-elektroniikkamessut järjestettiin Los Angelesissa.
16. kesäkuuta – Korkein oikeus vahvisti pääministeri Matti Vanhasen entisen naisystävän Susan Ruususen ja kustantaja Kari Ojalan Helsingin hovioikeudessa saamat sakkotuomiot. Ruusunen tuomittiin 20 ja Ojala 60 päiväsakkoon Vanhasen yksityisyyden loukkaamisesta Pääministerin morsian ‑kirjassa. KKO kumosi hovioikeuden tuomion rikoksen kautta saadun hyödyn menettämisestä valtiolle, koska kirjan menekki oli jäänyt vähäiseksi, mutta piti ennallaan Ojalan maksettavaksi määrätyt tuhannen euron korvaukset Vanhaselle henkisistä kärsimyksistä.
16. ja 17. kesäkuuta – Yhdysvallat ja Euroopan unioni päättivät lisäpakotteista Iranille. Venäjä arvosteli toimia YK:n turvallisuusneuvoston päätösten halveksunnaksi ja sanoi sen vaikeuttavan neuvotteluissa mukana olleiden "kuutosten" asemaa.
17. kesäkuuta – Ruotsin valtiopäivät hyväksyi nykyisten ydinvoimaloiden korvaamisen uusilla reaktoreilla. Päätös syntyi 174 puolesta ja 172 vastaan. Sosiaalidemokraatit ilmoittivat kumoavansa päätöksen, jos voittavat seuraavat vaalit. Vuoden 1980 kansanäänestyksen mukaan ydinvoimasta tuli luopua 2010 mennessä.
18. kesäkuuta – Pääministeri Matti Vanhanen esitti hallituksensa eronpyynnön presidentti Tarja Haloselle.
18. kesäkuuta – Kansaneläkelaitoksen pääjohtajaksi siirtyvä Liisa Hyssälä erosi eduskunnasta. Uudeksi kansanedustajaksi tuli Mauri Salo.
19. kesäkuuta – Ruotsin kruununprinsessa Victoria ja Prinssi Daniel menivät naimisiin.
20. kesäkuuta – Saksalainen metalliyhtye Rammstein konsertoi Seinäjoen Provinssirock-tapahtumassa pääesiintyjänä.
22. kesäkuuta – Presidentti Tarja Halonen myönsi eron Vanhasen hallitukselle ja nimitti Mari Kiviniemen muodostaman hallituksen. Ainoa ministerivaihdos oli Keskustan kansanedustajan Tapani Töllin nimitys uudeksi hallinto- ja kuntaministeriksi.
23. kesäkuuta – Venäjä vähensi maakaasun toimituksia Valko-Venäjälle 80 prosentilla maksamattomien laskujen vuoksi, mutta vakuutti, ettei toimenpide vaikuttaisi maakaasun toimituksiin Keski- ja Länsi-Eurooppaan.
23. kesäkuuta – Yhdysvaltain presidentti Barack Obama erotti Afganistanin operaatiosta vastanneen kenraali Stanley A. McChrystalin. Hän oli arvostellut Rolling Stone -lehden haastattelussa The Runaway General (ilmestyi 25. kesäkuuta)  Obaman hallinnon jäseniä, kuten varapresidentti Joe Bidenia, Kansallisen turvallisuuden neuvonantajaa James L. Jonesia, Afganistanin lähettiläs Karl W. Eikenberrya ja erikoisedustaja Richard Holbrookea.
24. kesäkuuta – Australia sai ensimmäisen naispääministerinsä, kun Julia Gillard valittiin työväenpuolueen puheenjohtajaksi Kevin Ruddin tilalle.
24. kesäkuuta – Alfa Romeo täytti sata vuotta
27. kesäkuuta – Guinean presidentinvaalit. Voittajaksi vahvistettiin joulukuussa levottomuuksien ja korkeimman oikeuden päätöksen jälkeen Alpha Condé.
28. kesäkuuta – Yhdysvaltain FBI ilmoitti pidättäneensä kymmenen Venäjän hyväksi vakoillutta agenttia. Tapaus sai runsaasti julkisuutta ja vangituista eniten huomiota saivat Anna Chapman ja palkittu perulainen toimittaja Vicky Peláez. Myös Yhdysvaltain motiiveja ihmeteltiin, koska pidätykset tapahtuivat pian Venäjän presidentti Dmitri Medvedevin Yhdysvaltain-vierailun jälkeen, eikä väitettyjen vakoojien kerrottu päässeen käsiksi salaisiin tietoihin. Vangit vaihdettiin Wienin lentokentällä 8. heinäkuuta Venäjällä Yhdysvaltain hyväksi vakoilusta tuomittuihin.